На основу члана 138. став 2. Закона о спорту („Службени гласник Републике Србије", број 10/2016) и члана 37. став 1. тачка 7) Статута Града Ниша („Службени лист Града Ниша", број 88/2008, 143/2016 и 18/2019),

Скупштина Града Ниша, на седници одржаној \_\_\_\_\_\_\_\_\_\_ .године, донела је

**О Д Л У К У**

**О ДОПУНAMA ОДЛУКЕ**

**О ОСТВАРИВАЊУ ПОТРЕБА И ИНТЕРЕСА ГРАЂАНА**

**У ОБЛАСТИ СПОРТА У ГРАДУ НИШУ**

Члан 1.

У Одлуци о остваривању потреба и интереса грађана у области спорта у Граду Нишу („Службени лист Града Ниша“, број 109/2018 – пречишћен текст и 36/2021), у члану 27. додаје се нови став 2., који гласи:

„Предлог програма, на одговарајућем обрасцу и са обавезном пратећом документацијом прописаном Правилником и апликационим формуларом, спортска организација упућује Управи.“

Досадашњи став 2. постаје став 3.

Члан 2.

У члану 46. после става 3. додају се ставови 4. и 5. који гласе:

„Градоначелник може једном годишње одобрити спортској организацији са седиштем на територији Града Ниша захтев за покровитељство за одржавање спортских приредби из члана 45. ове одлуке, у које спадају спортске манифестације и спортска такмичења, као и тренажне активности које им претходе.

 Покровитељство се огледа у коришћењу без накнаде спортских објеката из става 1 овог члана, при чему се морају поштовати приоритети прописани Правилникаом и распоредом коришћења спортских објеката, који сачињава Управа.

Члан 3.

 Ова одлука ступа на снагу осмог дана од дана објављивања у „Службеном листу Града Ниша".

Број:

У Нишу

**СКУПШТИНА ГРАДА НИША**

  **Председник**

 **др Бобан Џунић**

 О б р а з л о ж е њ е

По Одлуци о остваривању потреба и интереса грађана у области спорта у Граду Нишу („Службени лист Града Ниша“, број 109/18 – пречишћен текст и 36/2021) и Одлуци о организацији градских управа Града Ниша ("Службени лист Града Ниша", број 114/2020 и 85/2021), Градска управа за друштвене делатности (у даљем тексту: Управа) обавља стручне и административно-техничке послове у области спорта за потребе свих субјеката који имају надлежност у поступку финансирања активности спортских организација, и то Скупштине Града Ниша, Градског већа Града Ниша, Градоначелника Града Ниша и Комисије за оцену програма у области спорта којима се остварују потребе и интереса грађана у области спорта у Граду. При обављању наведених послова Управа је уочила одређене непрецизности у важећој Одлуци које су изазвале недоумице код спортских организација, које би се отклониле предложеном Одлуком о изменама и допунама Одлуке о остваривању потреба и интереса грађана у области спорта у Граду Нишу.

Први циљ доношења ове Одлуке је ближе одређивање поступка доделе средстава из буџета Града Ниша за суфинансирање програма спортских организација, којима исте аплицирају мимо рока одређеног по конкурсу који се расписује за суфинансирање годишњих програма. Овај изузетак је већ прописан ставом 1. члана 27. а у складу са чланом 114. став 3. Закона о спорту ("Службени гласник Републике Србије", број 10/2016).

 Ова допуна Одлуке прецизира да спортске организације своје предлоге програма морају доставити на одговарајућем обрасцу и са обавезном пратећом документацијом прописаном Правилником и апликационим формуларом, а не у форми кратког и необразложеног захтева, као што се до сада дешавало. Осим тога, допуном је прецизирана надлежност субјеката у овом поступку доделе средстава из буџета Града Ниша за суфинансирање програма спортских организација. Наиме, предлози се упућују Управи, надлежној за обављање послова у области спорта по поменутим градским прописима. Управа проверава испуњеност услова за суфинансирање предложеног програма и у складу са тим израђује предлог решења, који упућује на даљу надлежност Градоначелнику Града Ниша, односно на коначно одлучивање о поднетом програму. На овај начин се добија на ефикасности и брзини у поступку одлучивања јер су спортске организације, због сазнања да о захтевима одлучује Градоначелник Града Ниша, своје захтеве упућивали директно на ту адресу.

Друга допуна Одлуке односи се на ограничење броја захтева спортских организација за добијање бесплатног коришћења спортских објеката у власништву Града, а којима управља Установа за физичку културу Спортски центар „Чаир“ у Нишу. Ограничење ове могућноси не односи се на редовне такмичарске и тренажне активности спортских организација са територије Града Ниша, већ на одржавање спортских приредби, у које спадају спортске манифестације и такмичарске активности чију организацију им је поверио национални грански савез, као и за тренажне активности које им предходе. Више разлога је изискивало ову допуну, а пре свега ограничење капацитета спортских објеката у власништву Града. У пракси је давање спорских објеката за одржавање манифестација доводило до промена у распореду који је сачинила Градска управа за друштвене делатности, односно до ускраћивања другим спортским организацијама да редовно обављају активности.

Овај акт по својој суштини не производи никакве финансијске последице.

На основу горе наведеног, оправдано је доношење Одлуке о изменама и допунама Одлуке о остваривању потреба и интереса грађана у области спорта у Граду Нишу.

 **Вршилац дужности**

 **начелника Градске управе**

 **за друштвене делатности**

 \_\_\_\_\_\_\_\_\_\_\_\_\_\_\_\_\_\_\_\_\_\_

 Павлина Михајленко